עז א-דין אל-חדאד

עז א-דין אל-חדאד (בערבית: عز الدين الحداد, נולד ב-1970), המכונה אבו סוהייב (أبو صهيب), הוא מחבל פלסטיני אשר משמש כראש הזרוע הצבאית של חמאס. בעבר שימש כמפקד חטיבת עזה והיה חבר המועצה הצבאית המצומצמת, אך לאחר הריגת בכירי חמאס במאי 2025 הפך לדמות המרכזית במערך הצבאי וליורשו של מוחמד דף, במיוחד אחרי ההתנקשות במוחמד סינוואר. ניצל ממספר ניסיונות התנקשות ישראליים. בנובמבר 2023 הוכרז פרס של 750,000 דולר על ראשו.

 ביוגרפיה 
ממוזער|עז א-דין אל-חדאד ב-2013 (ליד אסמאעיל הנייה)
אל-חדאד נולד בשנת 1970 למשפחה שהיגרה לרצועת עזה מלוב. הוא הצטרף לחמאס בהיותו בן 17, עוד בתחילת דרכו של הארגון, בשנת 1987, כחייל רגלים. בשנות ה-80 היה כלוא בכלא הישראלי.

במהלך שירותו שימש כאיש קשר בין מפקדי חמאס השונים, והיה מעורב בתכנון וביצוע של מבצעים צבאיים רבים. הוא צמח "מלמטה" בחטיבת עזה ושימש כמפקד פלוגה, גדוד, ולבסוף מונה גם למפקד חטיבה. דיווחים אחרים מעידים גם על כך שהיה לו בעבר תפקיד חשוב בארגון "אל-מג'ד" של חמאס, הרודף אחרי משתפי פעולה עם ישראל, לצד יחיא סנואר. מתוקף תפקידו השתתף לאורך השנים במצעדים צבאיים של חמאס, למשל ב-2013 וב-2014.

בזמן מבצע עופרת יצוקה פיקד על הזרוע הצבאית של חמאס באזור מזרח העיר עזה. בזמן מבצע עמוד ענן ב-2012 שימש כמפקד חטיבת דרום העיר עזה, ובזמן מבצע שומר החומות ב-2021 שימש גם כמפקד הסיוע הקרבי הכלל-רצועתי. בשלושת המבצעים הפציץ צה"ל את ביתו. לאחר מותו של באסם עיסא, מפקד חטיבת עזה, במבצע שומר החומות ב-2021, מונה אל-חדאד כמחליפו.

במאי 2022 התראיין אל-חדאד ואיים על ישראל, במסגרת סרט תיעודי של חמאס על וליד שמאלי, ראש מחלקת הציוד התעשייתי במטה הייצור של הזרוע הצבאית של חמאס, שנהרג במבצע שומר החומות. הסרטון פורסם ברשת אל-ג'זירה.

 במלחמת חרבות ברזל 
ב-6 באוקטובר 2023, יום לפני טבח שבעה באוקטובר, כינס חדאד בחשאי את מפקדי הגדודים שבפיקודו והעניק להם את מסמך הפקודה של מבצע "מבול אל-אקצא" (בערבית: "טוּפָאן אל-אקצא"). בין היתר כתב כי מטרתו העיקרית של המבצע היא "לקחת בשבי מספר רב של חיילים ברגעים הראשונים [של הלחימה] ולשלוח אותם לתוך רצועת עזה", וכן ש"יש לוודא שיתקיים שידור ישיר של ההסתערות וההשתלטות על המוצבים ועל הקיבוצים. ל[מחלקת] ההסברה של החטיבה יש אישור להעלות את הצילום [לאינטרנט];... הכוחות יקבלו הסבר [רק] בשעתיים האחרונות". בדצמבר 2023, במהלך מלחמת חרבות ברזל, אוגדה 162 של צה"ל פשטה על ביתו שבדרג'–תופאח. בפשיטה נמצאו תמונות שהעידו על קשרים חמים בינו לבין מפקדים אחרים בארגון, בהם מפקד גדוד שאטי.

בחודש פברואר 2024 הותקף בית בתל אל-הווא שהעריכו כי הוא שוהה בו, אך אל-חדאד לא נפגע. מאוחר יותר, אחד מבתיו בעזה הושמד ב-3 במרץ 2024.

בינואר 2025 רשת אל-ג'זירה שידרה סרט שבו אל-חדאד התראיין על מתקפת 7 באוקטובר, וחשף פרטים מתכנונה.

 אחריות על חטופים 
במהלך המלחמה היה אל-חדאד אחראי על טיפול בחטופים ולפעולת מסירתם במהלך הפסקות האש. חטוף אחד אף סיפר כי פגש את אל-חדאד חמש פעמים בהיותו בשבי, כאשר לפעמים ישנו באותה דירה. באחת מהפעמים, אל-חדאד נכנס לדירה, התיישב בין שני חטופים ושאל "מה שלומכם" בעברית. הוא אמר להם שהוא אחראי על כל החטופים בעזה, והראה להם תמונות של חטופים בטלפון החכם שהיה ברשותו. בפעם אחרת, כאשר אחד מבניו נהרג על ידי ישראל, אל-חדאד כיסה את פניו והתלונן על פשעי מלחמה של ישראל.

בשיחה נוספת, אל-חדאד שאל את החטוף כיצד יתאר את היחס אליו בתקופת השבי, והחטוף השיב כי "חלק מהשובים היו טובים יותר מאחרים". אל-חדאד השיב "ככה זה בחיים. יש אנשים טובים, ויש אנשים רעים".

לאחר שאיתן מור השתחרר מהשבי, הוא סיפר שפגש מספר פעמים את עז א-דין אל-חדאד, ואמר שהיחס שלו היה מאוד מכבד לשבויים, וכי הוא אמר לשובים "אם קורה לו משהו, אני הורג אתכם".

 משפחתו 
ביולי 2023 דווח בעזה כי אחיו, פעיל הזרוע הצבאית של חמאס מחמוד אל-חדאד, נהרג.

בנו הבכור סוהייב אל-חדאד נהרג ב-17 בינואר 2025 במהלך מלחמת חרבות ברזל. באפריל 2025 נהרגו גם בנו השני, מוּאְמֶן, שהיה אף הוא פעיל בגדודי עז א-דין אל קסאם, וחתנו מחמוד אבו חסירה, שהשתתף במבצע צוק איתן בפשיטה על מוצב צה"ל שבה נהרגו חמישה חיילים.

 קישורים חיצוניים 
 ראיון עם עז א-דין אל חדאד על מתקפת ה-7 באוקטובר, בתוכנית "רב הנסתר על הגלוי", אל-ג'זירה, באתר יוטיוב (ינואר 2025)


 הערות שוליים 

קטגוריה:פעילי חמאס
קטגוריה:מפקדי חטיבות בזרוע הצבאית של חמאס
קטגוריה:עזה: אישים
קטגוריה:פלסטינים שנולדו ב-1970